Мартант1ера ц1авог1уш Жима Атаг1а вирзира Эвтархойн Ахьмад. Кхузахь яра к1ира хьалха Ахьмадан доттаг1а волчу еана йолу Светлана. Цуьнах Седа олура лулахоша, гергарчара, марзоша. Дейтталг1а шо дара и Эвтархойн нус йолу. Дуьххьарлера ши шо кхузахь даьккхира. Бусулба дин т1е а эцна, цо ламаз-марха лерина лелон долийча бен Эвтара д1а ца йигира. Седин к1ентан Аьрзун шо кхаьчнера уьш Эвтара д1абоьлхуш. Ма йоккха башхалла ю Органний, Хул-хулоний юккъахь олура Седас. Хьалхарниг-даьржина а, шийла а дара. Хулхуло сирла дара бухахула ловзуш лела ч1ерий а гуш. Цуьнан дика хилар-де дохлучу хенахь хи а дохлора. Сарралц лийчарх чохь к1орда а ца дора.